   ڏوڪري (ويب ڊيسڪ) ڏوڪريءَ ڀرسان ڳوٺ محرابپور ۾ ثقافتي مچ ڪچهري ڪوٺائي وئي. مچ ڪچهري ۾ سياسي، سماجي، ادبي توڙي علائقي جي معزز شخصيتن پيپلز پارٽي اڳواڻ منظور حسين مڱڻ، احمد خان جتوئي، غلام محي دين مڱڻ، سنڌ يونائيٽيڊ پارٽي لاڙڪاڻي جي صدر محمود ڀٽو، پيپلز پارٽي اڳواڻ علي ڏنو گاڏهي، آصف علي کهاوڙ، ايڊووڪيٽ محمد جمن ٻگھيو، احمد رضا سنديلو، نور احمد خان لغاري، محمد ملوڪ، اسد الله جتوئي، اطهر سنديلو، ڪفيل احمد  جتوئي، احمد مجتبيٰ، نور حسين، سيد عابد حسين شاهه ۽ ٻين وڏي انگ ۾ شرڪت ڪئي. ان موقعي تي اڳواڻن خطاب ڪندي چيو ته اھي ئي قومون ڌرتي جي گولي تي زندهه آھن، جن پنهنجي ٻولي، تھذيب ۽ ثقافت کي زندهه رکيو آهي، جن قومن پنهنجي ٻولي ۽ ثقافت کي وساريو، ھن وقت ڌرتي جي گولي تي انهن جو وجود ئي ناهي رهيو. سندن چوڻ هو ته سنڌي قوم پنهنجي ثقافت، تھذيب ۽ ٻولي کي ناهي وساريو، جنهن ڪري اسان جي عظيم سنڌي ثقافت زندهه آهي، اسان جون ھڪ ٻئي سان محبتون، ميلا ملاکڙا، مچ ڪچهريون، صوفياڻيون محفلون اسان جي روايتي ثقافت جو حصو آهن، ان جو مثال مهين جي دڙي جي قديم سنڌي وسندي مان لڳائي سگهجي ٿو. مچ ڪچهري ۾ صوفياڻي راڳ رنگ جي محفل پڻ ڪوٺائي وئي، جنهن ۾ ڪلاسيڪل راڳين سلمان سمون، فقير نواز شيخ ۽ ٻين صوفياڻا ڪلام چئي ويٺلن کي جهومائي وڌو.